Zoran Đinđić

Zoran Đinđić (tež Djindjić; kyrilisce Зоран Ђинђић; * 1. awgusta 1952 w Bosanskim Šamacu, Juhosłowjanska; † 12. měrca 2003 w Běłohrodźe) bě serbiski politikar Demokratiskeje strony (DS) a spisowaćel. Bě mjez 2001 a 2003 ministerski prezident Serbiskeje.

Đinđić studowaše filozofiju w Běłohrodźe a pola Jürgena Habermasa w Frankobrodźe nad Mohanom. Promowowaše w Konstanzu. W lěće 1989 wróći so do Juhosłowjanskeje a dźěła w Novim Sadźe jako docent. 1990 bě wón sobuzałožer Demokratiskeje strony a jeje předsyda; w lětomaj 1996 a 1997 jako prěni njekomunist měšćanosta Běłohroda.

Po powalenja režima Slobodana Miloševića bu w januarje 2001 jako zastupnik liberalneje opozicije k ministerskemu prezidentej wuzwoleny. Dnja 12. měrca 2003 bu w srjedźišću Běłohroda na zjawnej dróze z wótrotřělca zatřěleny. Skućićeljo přińdźechu z kruha organizowaneje kriminality.

 Wotkaz 

 Wirtualny muzej Zorana Đinđića (serbisce)

Kategorija:Muž
Kategorija:Serbiski politikar
Kategorija:Serbiska literatura
Kategorija:Rodź. 1952
Kategorija:Zemr. 2003
Kategorija:Politikar (20. lětstotk)
Kategorija:Politikar (21. lětstotk)
Kategorija:Měšćanosta (Serbiska)